UWK wéér gesluit; betogers dra glo balaklawas en het koevoeteBetogende studente by die Universiteit van Wes-Kaapland. Foto: Twitter Die Universiteit van Wes-Kaapland (UWK) sal tot verdere kennisgewing gesluit wees, het die instansie Maandag aangekondig. Die universiteitsbestuur het gesê nadat die instansie Maandag heropen het, het hernude betogingsaksie veroorsaak dat die universiteit noodgedwonge weer moes sluit. “Vanoggend [Maandagoggend] het ŉ groep studente ondersteuning begin werf vir betogingsaksie in geboue en kantore oor die hele kampus en geëis dat personeel die kampus verlaat. Studente wat vir die eksamen voorberei, se studie is ook onderbreek,” het die universiteit gesê. “Die intensiteit van die betoging het tot gevolg dat personeel en studente weerloos en geïntimideerd voel aangesien sommige lede van die betogingsgroep balaklawas dra en koevoete byderhand het.” Die universiteit het beklemtoon dat die besluit om die kampus te sluit nie ligtelik geneem is nie. “Die universiteit het ŉ verantwoordelikheid om die veiligheid van personeel en studente te verseker en dit het baie moeilik geraak om te doen gegewe die voorvalle van intimidasie en vandalisme wat vanoggend op die kampus plaasgevind het.” “Die universiteit hoop dat die sluiting van die instansie sal help om die nodige ruimte te skep vir die onderskeie groepe om in gesprek te tree om oplossings te bewerkstellig wat stabiliteit op die kampus sal herstel.”